
Tárgyalási készségek fejlesztése a kiállítási szakmában, különösen a különböző generációk tárgyalási jellemzőit vizsgálva

Kulcsszavak: Interaktív kiállítás, Tárgyalástechnika, Generáció
A 21. században az időszaki interaktív kiállításrendezés szakmája egyre kifinomultabbá és professzionálisabbá vált, így a szektorban való érvényesülés jelentősen nehezebb. Ennek következtében szeretném különböző tudományterületek perspektíváiból megvizsgálni fejlődési lehetőségeimet. Jelen dolgozatban kifejezetten a tárgyalástechnikára fókuszálok. Személyes célom, hogy a kiállítási vállalkozásom tárgyalási helyzeteiben fejlődjek és a tárgyalási képességeimet fejlesszem. Tágabb kontextusban értelmezett célom pedig, hogy rávilágítsak egy olyan kardinális pontra, amely eddig nem kapott túl nagy figyelmet a tárgyalástechnikában, nevezetesen a generációk közötti tárgyalási szokások különbségére. Véleményem szerint ehhez elengedhetetlen, hogy objektíven vizsgáljam a sikeres tárgyalások elméleteit. Elemzem a Z, Y és X generáció tárgyalási szokásait, sikereit, jellemzőit és stratégiáit. Ezt szekunder, valamint primer kutatás révén szeretném abszolválni, mivel mind a két módszerrel való vizsgálatot szükségesnek tartom a kutatás sikeréhez. A primer kutatás keretében kvalitatív módszert alkalmazok, amelynek fő eszköze az interjú. Az interjúk során megosztott információk többsége üzleti titoknak számít, ezért véleményem szerint a módszer személyes és bizalmi jellege révén a legmegfelelőbb. Kutatásomtól azt várom, hogy olyan elméleteket sajátítsak el, amelyek segítségével hitelesebb tárgyalóvá válhatok, és elnyerhetem az idősebb generációk tiszteletét és figyelmét egy tárgyalási szituációban. Közvetetten pedig szeretném feltárni, hogy a tárgyalás dimenziójában is releváns kutatási terület-e a manapság igen népszerű generációkutatás.



